མ། །དཔག་མེད་གོས་དཀར་དྲི་དང་ནམ་མཁའི་སྙིང་། །རྟ་མགྲིན་དབྱུག་སྔོན་འོད་གསལ་ངང་དུ་ཐིམ། །དོན་གྲུབ་སྒྲོལ་མ་རོ་དང་འཇིག་རྟེན་མགོན། །སྒྲིབ་སེལ་ཀུན་བཟང་བདུད་རྩི་འཁྱིལ་པ་དང་། །སྟོབས་པོ་ཆེ་རྣམས་འོད་གསལ་དབྱིངས་སུ་ཐིམ། །གཙུག་ཏོར་གནོད་མཛེས་རེག་བྱ་འཇམ་དབྱངས་ལ། །འཇམ་དཔལ་མི་བསྐྱོད་པ་ལ་ཐིམ་པ་དང་། །མི་བསྐྱོད་པ་ནི་གཞི་ལུས་རྡོར་སེམས་ལ། །དེ་ཡང་འོད་གསལ་ངང་དུ་ཞུགས་པར་གྱུར། །དེ་ནས་ཐམས་ཅད་སྟོང་པ་བདེ་བ་ཆེན་པོ་རང་བཞིན་གྱིས་རྣམ་པར་དག་པར་མོས་ལ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། དེ་ནི་བྱང་ཆུབ་རྣམ་པ་ལྔ་ལས་དེ་བཞིན་ཉིད་ལ་བྱང་ཆུབ་པའོ། །གཉིས་པ་ཟླ་བ་ལས་བྱང་ཆུབ་པ་དེ་ཉིད་བཅོ་ལྔ་པ་ནི། སྟོང་པའི་ངང་ལས། དབུས་ཀྱི་གདན་གྱི་སྟེང་གི་ནམ་མཁའ་ལ་ཧཱུྃ་ནག་པོ་ལས་ཉི་མའི་དཀྱིལ་འཁོར། དེའི་སྟེང་དུ་ཨོཾ་དཀར་པོ་ལས་ཟླ་བའི་དཀྱིལ་འཁོར། དེའི་སྟེང་དུ་ཨཱཿདམར་པོ་ལས་འདམ་སྐྱེས་འཆར་ཀའི་མདོག་ཅན་འདབ་མ་བརྒྱད་པ། དེའི་སྟེང་དུ་ཨོཾ་དཀར་པོ། ཨཱཿདམར་པོ། ཧཱུྃ་སྔོན་པོ་རྣམས་སྟེང་ནས་སྟེང་དུ་བརྩེགས་པར་གྱུར། ཧཱུྃ་ཨཱཿལ་ཐིམ། ཨཱཿཨོཾ་ལ་ཐིམ། ཨོཾ་པདྨ་ལ་ཐིམ། པདྨ་དང་ཉི་མ་ཟླ་བ་ལ་ཐིམ། སྣོད་བཅུད་ཐམས་ཅད་ཀྱང་དེ་ལ་རབ་ཏུ་ཞུགས་ཏེ་སེམས་ཙམ་ཟླ་བར་སྣང་བའོ། །ཨོཾ་དྷརྨ་དྷཱ་ཏུ་སྭ་བྷཱ་ཝ་ཨཱཏྨ་ཀོ྅ཧཾ། རྣལ་འབྱོར་གཉིས་པ་རྗེས་སུ་རྣལ་འབྱོར་ལ་གསུམ། དང་པོ་ས་བོན་ལས་བྱང་ཆུབ་པའི་དེ་ཉིད་ནི། ཟླ་བ་དེའི་སྟེང་དུ་སླར་ཡང་སྐད་ཅིག་གིས་ཨོཾ་དཀར་པོ། ཨཱཿདམར་པོ། ཧཱུྃ་སྔོན་པོ་རྣམས་བརྩེགས་ཐབས་སུ་གནས་པ་གསལ་བར་གྱུར། གཉིས་པ་ཕྱག་མཚན་ལས་བྱང་ཆུབ་པའི་དེ་ཉིད་ནི། ཡི་གེ་གསུམ་ལས་འོད་འཕྲོས། སངས་རྒྱས་སྲས་བཅས་ཐམས་ཅད་རིགས་ལྔའི་རྣམ་པར་སྤྱན་དྲངས་ཏེ་ཐིམ་པ་ལས། རྡོ་རྗེ་དཀར་པོ་རྩེ་ལྔ་པ་ལྟེ་བ་ལ་ཨོཾ་ཨཱཿཧཱུྃ་དཀར་དམར་མཐིང་གས་མཚན་པ། བཛྲ་ཨཱཏྨ་ཀོ྅ཧཾ། གསུམ་པ་སྐུ་རྫོགས་པ་ལས་བྱང་ཆུབ་པ་ནི། དེ་ཡོངས་སུ་གྱུར་པ་ལས། བདག་ཉིད་དང་པོའི་མགོན་པོ་སྐུ་མདོག་དཀར་པོ་ཞལ་གཅིག་ཕྱག་གཉིས་རྡོ་རྗེ་དང་དྲིལ་བུ་འཛིན་པ། རྡོ་རྗེའི་སྐྱིལ་མོ་ཀྲུང་གིས་པད་ཟླའི་གདན་ལ་བཞུགས་པ། མཚན་དང་དཔེ་བྱད་ཡོངས་སུ་རྫོགས་ཤིང་། དར་དང་རིན་པོ་ཆེའི་རྒྱན་གྱིས་བརྒྱན་པའོ། །རྣལ་འབྱོར་གསུམ་པ་ཤིན་ཏུ་རྣལ་འབྱོར་ལ་གཉིས། དང་པོར་སྤྲུལ་སྐུར་བསྒྱུར་བའི་དེ་ཉིད་ནི། རང་བཞིན་གྱི་གནས་ནས་དེ་བཞིན་གཤེགས་པ་སྤྲུལ་པའི་སྐུས་སེམས་ཅན་འདུལ་བའི་ཏིང་ངེ་འཛིན་ལ་བཞུགས་ཏེ་མི་བསྐྱོད་པ་སྤྲུལ། དེས་ནམ་མཁའི་ཁམས་ཐམས་ཅད་ཁྱབ་པར་བྱས། སེམས་ཅན་ཐམས་ཅད་ལ་བྱིན་གྱིས་བརླབས་པས་ཟག་པ་མེད་པའི་བདེ་བ་དང་ཡིད་བདེ་བ་ཐོབ་པར་གྱུར། མི་བསྐྱོད་པ་ཐམས་ཅད་གཅིག་ཏུ་འདྲེས་པ་བདག་ཉིད་ལ་རྗེས་སུ་ཞུགས། གཉིས་སུ་མེད་པར་གྱུར་པ་ལས། བདག་ཉིད་རྡོ་རྗེ་སེམས་དཔའ་སྤྲུལ་པའི་སྐུ་སྔོན་པོ། སྔོ་དཀར་དམར་བའི་ཞལ་གསུམ་ཕྱག་དྲུག་གི་གཡས་རྡོ་རྗེ་འཁོར་ལོ་པདྨ། གཡོན་དྲིལ་བུ་རིན་ཆེན་རལ་གྲི་འཛིན་པ། རྡོ་རྗེའི་སྐྱིལ་མོ་ཀྲུང་གིས་བཞུགས་པ། དར་དང་རིན་པོ་ཆེས་བརྒྱན་པར་གྱུར། གཉིས་པ་སྐུའི་དཀྱིལ་འཁོར་རྟེན་དང་བརྟེན་པར་བཅས་པ་བསྒོམ་པའི་དེ་ཉིད་ནི། ལུས་ནི་གཞལ་ཡས་ཁང་དུ་གྱུར། སངས་རྒྱས་ཀུན་གྱིས་ཡང་དག་བརྟེན། །ཟུར་བཞི་པོ་ནི་མདུན་རྒྱབ་དང་། །གཡོན་དང་གཡས་ཀྱི་དབྱེ་བས་སོ། །སྟེང་འོག་སྒོ་ཡི་དབྱེ་བ་ཡིས། །སྒོ་བཞི་ཞེས་ནི་བཤད་པ་ཡིན། །ལྟེ་གསང་སྙིང་ག་གདོང་སྟེ་བཞི། །སྣ་ཡི་རྩེ་མོའི་དབྱིབས་ཀྱིས་ནི། །རྟ་བབས་བཞིར་ནི་བརྗོད་པར་བྱ། །དྲྭ་བ་རྒྱུ་མར་ཡང་དག་བཤད། །རྒྱུས་པར་གྱུར་པ་དྲྭ་བ་ཕྱེད། །ཆ་ནི་ཟླ་བ་ཕྱེད་པ་དང་། །བུམ་པ་ལྟོ་བར་ཡང་དག་བཤད། །རྗེ་ངར་བརླ་དཔུང་ལག་ངར་ནི། །ཀ་བ་བརྒྱད་དུ་རྣམ་པར་བཤད། །མིག་གི་རྣམ་ཤེས་མེ་ལོང་སོགས། །སྒྲ་ཡི་རྣམ་ཤེས་བ་དན་དང་། །སྣ་ཡི་རྣམ་ཤེས་མེ་ཏོག་ཕྲེང་། །རིན་ཆེན་ཕ་གུ་ལྕེ་རྣམ་ཤེས། །ལུས་ཀྱི་རྣམ་ཤེས་དར་འཕན་དང་། །ཡིད་ཀྱི་རྣམ་ཤེས་རི་དྭགས་སོ། །མིག་ནི་འཁོར་ལོའི་མཚན་མ་དང་། །རྣ་བ་ཀུན་ནས་རྡོ་རྗེ་རྣམས། །སྣ་ནི་བ་དན་ཏུ་ནི་བཤད། །ལྕེ་ནི་དྲིལ་བུ་རུ་ནི་གསུངས། །རྔ་ཡབ་ལ་སོགས་རྣམ་དག་པ། །ལུས་ཀྱི་ཚོགས་ཤེས་བྱ་བར་བཤད། །ཡིད་ནི་དབུས་ཀྱི་པདྨར་གསུངས། །རྣམ་རྟོག་རླུང་ནི་ཡང་དག་བསྟན། །ཡེ་ཤེས་ལྔ་ནི་རྣམ་དག་པ། །རེ་ཁཱ་ལྔར་ནི་ཡང་དག་བརྗོད། །ཕུང་པོ་ལྔ་ནི་ཡང་དག་ལྔ། །རྣམ་དག་ཁ་དོག་ལྔ་ནི་བྱེད། །དེ་དག་གཞལ་ཡས་ཁང་དུ་བསྒོམ། །སྤྱི་བོར་གཟུགས་ཕུང་ཨོཾ་ལས་རྣམ་པར་སྣང་མཛད། མགྲིན་པར་འདུ་ཤེས་ཨཱཿལས་འོད་དཔག་མེད། སྙིང་གར་རྣམ་ཤེས་ཧཱུྃ་ལས་མི་བསྐྱོད་པ། ལྟེ་བར་ཚོར་བ་སྭཱ་ལས་རིན་ཆེན་འབྱུང་ལྡན། འདོམས་བར་དུ་འདུ་བྱེད་ཧཱ་ལས་དོན་ཡོད་གྲུབ་པ། སླར་ཡང་ལྟེ་བར་ས་ཁམས་ལཾ་ལས་སྤྱན་མ། སྙིང་གར་ཆུ་ཁམས་མཱཾ་ལས་མཱ་མ་ཀཱི། མགྲིན་པར་མེ་ཁམས་པཱཾ་ལས་གོས་དཀར་མོ། སྤྱི་བོར་རླུང་ཁམས་ཏཱཾ་ལས་སྒྲོལ་མ་རྣམས་དེ་བཞིན་གཤེགས་པ་ཐམས་ཅད་ཀྱི་མདུན་དུ་བཞུགས་པར་གྱུར། མིག་གི་དབང་པོ་ཐླྷིཾ་ལས་སའི་སྙིང་པོ། རྣ་བའི་དབང་པོ་ཨོཾ་ལས་ཕྱག་ན་རྡོ་རྗེ། སྣའི་དབང་པོ་ཨོཾ་ལས་ནམ་མཁའི་སྙིང་པོ། ལྕེའི་དབང་པོ་ཨོཾ་ལས་འཇིག་རྟེན་དབང་ཕྱུག །སྙིང་གར་ཡིད་དབང་ཧཱུྃ་ལས་འཇམ་དཔལ། གསང་སྒོར་ལུས་དབང་ཨོཾ་ལས་སྒྲིབ་སེལ། ལུས་ཀྱི་ཚིགས་མཚམས་རྣམས་སཾ་ལས་ཀུན་ཏུ་བཟང་པོ། སྤྱི་གཙུག་ཏུ་རྩ་རྒྱུས་མཻཾ་ལས་བྱམས་པ། སའི་སྙིང་པོ་སོགས་དྲུག་ལ་ཤེས་རབ་མས་འཁྱུད་པ་ནི། མིག་གི་སྒོར་ཡུལ་གཟུགས་ཛཿལས་གཟུགས་རྡོ་རྗེ་མ། རྣ་བའི་སྒོར་ཡུལ་སྒྲ་ཧཱུྃ་ལས་སྒྲ་རྡོ་རྗེ་མ། སྣའི་སྒོར་ཡུལ་དྲི་བཾ་ལས་དྲི་རྡོ་རྗེ་མ། ལྕེ་རྩེར་ཡུལ་རོ་ཧོཿལས་རོ་རྡོ་རྗེ་མ། རྟགས་ཀྱི་སྒོར་ཡུལ་རེག་བྱ་ཁཾ་ལས་རེག་བྱ་རྡོ་རྗེ་མ། ལག་པ་གཡས་པར་ཧཱུྃ་ལས་གཤིན་རྗེ་གཤེད། གཡོན་པར་ཧཱུྃ་ལས་གཞན་གྱིས་མི་ཐུབ་པ། ཁར་ཧཱུྃ་ལས་རྟ་མགྲིན། གསང་བར་ཧཱུྃ་ལས་བདུད་རྩི་འཁྱིལ་པ། དཔུང་པ་གཡས་པར་ཧཱུྃ་ལས་མི་གཡོ་བ། གཡོན་པར་ཧཱུྃ་ལས་འདོད་རྒྱལ། པུས་མོ་གཡས་པར་ཧཱུྃ་ལས་དབྱུག་སྔོན་ཅན། གཡོན་པར་ཧཱུྃ་ལས་སྟོབས་པོ་ཆེ། སྤྱི་གཙུག་ཏུ་ཧཱུྃ་ལས་འཁོར་ལོས་སྒྱུར་བ། རྐང་མཐིལ་དུ་ཧཱུྃ་ལས་གནོད་མཛེས་རྒྱལ་པོ་རྣམས་བཞུགས་པར་གྱུར། བཞི་པ་རྣལ་འབྱོར་ཆེན་པོ་ལ་གཉིས། དངོས་དང་ཡན་ལག་གོ །དང་པོ་ལའང་བདུན། དང་པོ་སྐུ་བྱིན་གྱིས་བརླབ་པའི་དེ་ཉིད་ནི། རང་གི་སྤྱི་བོར་ཨོཾ་ལས་ཟླ་བའི་སྟེང་དུ་ཨོཾ་དཀར་པོ་འོད་ལྔ་འཕྲོ་བ། དེ་ལས་སྤྱན་མ་ནམ་མཁའ་གང་བ་སྤྲོས། སྐུ་རྡོ་རྗེ་རྣམ་སྣང་གི་ལྷ་ཚོགས་ནམ་མཁའ་གང་བ་སྤྱན་དྲངས། དེའི་གཙོ་བོ་སྤྱན་མ་དང་མཉམ་པར་སྦྱོར་བའི་མདུན་ཏུ་བདག་ཉིད་འདུག་པར་གྱུར། དཔལ་ལྡན་སངས་རྒྱས་སྐུ་འཆང་བ། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེ་སྐུས་ནི་མཛད་དུ་གསོལ། །ཕྱོགས་བཅུར་བཞུགས་པའི་སངས་རྒྱས་རྣམས། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེ་སྐུ་ཡིས་མཛད་དུ་གསོལ། །སྐུ་རྡོ་རྗེ་ཡབ་ཡུམ་འཁོར་བཅས་སྙོམས་པར་ཞུགས་ཏེ་ཞུ་བ་འོད་ཟེར་དཀར་པོའི་རྣམ་པས་སྤྱི་གཙུག་ནས་ཐིམ་པའི་འོད་ཀྱིས་ལུས་གང་། སྐུའི་དབང་ཕྱུག་ཐོབ། སངས་རྒྱས་ཀུན་གྱི་སྐུ་གང་ཡིན། ཕུང་པོ་ལྔ་ཡིས་རབ་ཏུ་རྒྱས། སངས་རྒྱས་སྐུ་ཡི་རང་བཞིན་གྱིས། བདག་ཀྱང་དེ་དང་འདྲ་བར་ཤོག །ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། གཉིས་པ་གསུང་བྱིན་གྱིས་བརླབ་པའི་དེ་ཉིད་ནི། ལྕེའི་དབུས་སུ་ཨཱཿལས་པདྨའི་སྟེང་དུ་ཨཱཿདམར་པོ་འོད་ལྔ་འཕྲོ་བ། དེ་ལས་གོས་དཀར་མོ་ནམ་མཁའ་གང་བ་སྤྲོས། གསུང་རྡོ་རྗེ་འོད་དཔག་མེད་ཀྱི་ལྷ་ཚོགས་ནམ་མཁའ་གང་བ་སྤྱན་དྲངས། དེའི་གཙོ་བོ་གོས་དཀར་མོ་དང་མཉམ་པར་སྦྱོར་བའི་མདུན་ཏུ་བདག་ཉིད་འདུག༴ ཆོས་ཀྱི་གསུང་ལམ་དཔལ་དང་ལྡན། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེ་གསུང་གིས་མཛད་དུ་གསོལ། །ཕྱོགས་བཅུར་བཞུགས་པའི་སངས་རྒྱས་རྣམས། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེ་གསུང་གིས་མཛད་དུ་གསོལ། །གསུང་རྡོ་རྗེ་ཡབ་ཡུམ་འཁོར་བཅས་སྙོམས་པར་ཞུགས་ཏེ་ཞུ་བ་འོད་ཟེར་དམར་པོའི་རྣམ་པས་ལྕེའི་དབུས་སུ་ཐིམ་པའི་འོད་ཀྱིས་ལུས་གང་། གསུང་གི་དབང་ཕྱུག་ཐོབ། རྡོ་རྗེ་ཆོས་ཀྱི་གསུང་གང་ཡིན། །གསུང་དེ་ངེས་ཚིག་ཕུན་སུམ་ཚོགས། །བདག་གི་ཚིག་ཀྱང་དེ་འདྲ་སྟེ། །ཆོས་འཛིན་པ་དང་འདྲ་བར་ཤོག །ཨོཾ་སརྦ་ཏ་ཐཱ་ག་ཏ་ཝཱ་ཀ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། གསུམ་པ་ཐུགས་བྱིན་གྱིས་བརླབ་པའི་དེ་ཉིད་ནི། སྙིང་གར་ཧཱུྃ་ལས་ཉི་མའི་སྟེང་དུ་ཧཱུྃ་སྔོན་པོ་འོད་ལྔ་འཕྲོ་བ། དེ་ལས་མཱ་མ་ཀཱི་ནམ་མཁའ་གང་བ་སྤྲོས། ཐུགས་རྡོ་རྗེ་མི་བསྐྱོད་པའི་ལྷ་ཚོགས་ནམ་མཁའ་གང་བ་སྤྱན་དྲངས། དེའི་གཙོ་བོ་མཱ་མ་ཀཱི་དང་མཉམ་པར་སྦྱོར་བའི་མདུན་ཏུ་བདག་ཉིད་འདུག༴ དཔལ་ལྡན་རྡོ་རྗེ་ཐུགས་འཆང་བ། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེ་ཐུགས་ཀྱིས་མཛད་དུ་གསོལ། །ཕྱོགས་བཅུར་བཞུགས་པའི་སངས་རྒྱས་རྣམས། །རྡོ་རྗེ་མི་ཕྱེད་གསུམ་བསྒོམས་པས། །དེང་བདག་བྱིན་གྱིས་བརླབས་ནས་སུ། །རྡོ་རྗེ་ཐུགས་ཀྱིས་མཛད་དུ་གསོལ། །ཐུགས་རྡོ་རྗེ་ཡབ་ཡུམ་འཁོར་བཅས་སྙོམས་པར་ཞུགས་ཏེ་ཞུ་བ་འོད་ཟེར་མཐིང་གའི་རྣམ་པས་སྙིང་གར་ཐིམ་པའི་འོད་ཀྱིས་ལུས་གང་། ཐུགས་ཀྱི་དབང་ཕྱུག་ཐོབ། གསང་བའི་དབང་པོ་བློ་ལྡན་པ། །ཀུན་ཏུ་བཟང་པོའི་ཐུགས་གང་ཡིན། །རྡོ་རྗེ་འཛིན་པ་ལྟ་བུར་ནི། །བདག་གི་སེམས་ཀྱང་དེ་འདྲར་ཤོག །ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། བཞི་པ་ཐུན་མོང་དབྱེར་མེད་དུ་བྱིན་གྱིས་བརླབ་པའི་དེ་ཉིད་ནི། དེ་ལྟར་བདག་ཉིད་རྒྱལ་བ་ཀུན་གྱི་སྐུ་གསུང་ཐུགས་རྡོ་རྗེ་དབྱེར་མི་ཕྱེད་པ་ཁྱབ་བདག་ཆེན་པོའི་ངོ་བོར་གྱུར། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་བཛྲ་སྭ་བྷཱ་བ་ཨཱཏྨ་ཀོ྅ཧཾ། ལྔ་པ་དམ་ཚིག་པ་གསལ་གདབ་པའི་དེ་ཉིད་ནི། རང་ཉིད་དམ་ཚིག་སེམས་དཔའ་ཞལ་གསུམ་ཕྱག་དྲུག་པ་སྐུ་མདོག་ཕྱག་མཚན་རྒྱན་དང་བཅས་པ་ཡོངས་སུ་རྫོགས་པ་གསལ་བར་གྱུར། དྲུག་པ་ཡེ་ཤེས་སེམས་དཔའ་བསྐྱེད་པའི་དེ་ཉིད་ནི། ཡབ་ཀྱི་ཐུགས་ཀར་སྣ་ཚོགས་པདྨ་དང་ཟླ་བ་ལ་ཡེ་ཤེས་སེམས་དཔའ་སྐུ་མདོག་དམར་པོ་ཞལ་གཅིག་ཕྱག་གཉིས་རྡོ་རྗེ་དང་དྲིལ་བུ་འཛིན་པས། རང་སྣང་བའི་ཡུམ་ལ་འཁྱུད་པ། དེ་ཉིད་ཁ་སྦྱོར་གྱི་སྦྱོར་བས་དམ་ཚིག་སེམས་དཔའི་ལུས་རྒྱས་པར་བྱེད་པར་གྱུར། བདུན་པ་ཏིང་འཛིན་སེམས་དཔའ་བསྒོམ་པའི་དེ་ཉིད་ནི། དེའི་ཐུགས་ཀར་ཟླ་བའི་སྟེང་དུ་རྡོ་རྗེ་སྔོན་པོའི་ལྟེ་བར་ཏིང་ངེ་འཛིན་སེམས་དཔའ་ཧཱུྃ་ནག་པོ་མར་མེ་ཆེན་པོ་ལྟ་བུ་མི་ཤེས་པའི་མུན་པ་འཇོམས་པའི་འོད་སྣང་གི་ཕུང་པོ་རྟག་ཏུ་འཆར་བའོ། །རང་ཉིད་དམ་ཚིག་སེམས་དཔའི་རལ་པའི་ཅོད་པན་ལ་རིགས་བདག་རྡོ་རྗེ་འཆང་ཆེན་པོ་སྐུ་མདོག་དཀར་པོ་ཞལ་གཅིག་ཕྱག་གཉིས་པ་རང་འདྲའི་རྡོ་རྗེ་དབྱིངས་ཀྱི་དབང་ཕྱུག་མ་ལ་འཁྱུད་པ། ཡབ་ཡུམ་སྙོམས་པར་འཇུག་པའི་སྦྱོར་བས་བྱང་ཆུབ་ཀྱི་སེམས་བདུད་རྩིའི་ཆུ་རྒྱུན་ཟླ་བ་ཞུན་མ་ལྟ་བུ་བབས་ཏེ་བདག་ལ་ཐིམ་པས་ཚིམ་ཞིང་བདེ་བ་ཆེན་པོའི་ངོ་བོར་གྱུར། གཉིས་པ་ལའང་ལྔ། དང་པོ་ཕྱག་རྒྱ་སྒྲུབ་པའི་དེ་ཉིད་ནི། རང་གི་སྙིང་ག་ནས་རང་གི་རིགས་དང་མཐུན་པའི་ཡེ་ཤེས་ཀྱི་རིག་མ་ཕྱུང་། སྟོང་པའི་ངང་ལས་ཁཾ་དང་རྡོ་རྗེ་ལས་རིག་མ་དེ་ཉིད་རེག་བྱ་རྡོ་རྗེ་མ་ཁ་དོག་དང་ཕྱག་མཚན་གཙོ་བོ་དང་མཚུངས་པ་ལས་སྒེག་ཅིང་ལང་ཚོ་ལ་བབ་པ། ནུ་འབུར་ལྷག་པར་རྒྱས་པ། བུད་མེད་སྒྱུ་མའི་ང་རྒྱལ་གྱིས་འགྱིང་བ། རིག་པའི་ཡུམ་གྱི་མཚན་ཉིད་ཡོངས་སུ་རྫོགས་པར་གྱུར། དེའི་སྤྱི་བོར་ཨོཾ་ལས་རྣམ་པར་སྣང་མཛད། མགྲིན་པར་ཨཱཿལས་འོད་དཔག་མེད། སྙིང་གར་ཧཱུྃ་ལས་མི་བསྐྱོད་པ། ལྟེ་བར་སྭཱ་ལས་རིན་འབྱུང་། འདོམས་བར་དུ་ཧཱ་ལས་དོན་གྲུབ། སླར་ཡང་ལྟེ་བར་ལཾ་ལས་སྤྱན་མ། སྙིང་གར་མཱཾ་ལས་མཱ་མ་ཀཱི། མགྲིན་པར་པཱཾ་ལས་གོས་དཀར་མོ། སྤྱི་བོར་ཏཱཾ་ལས་སྒྲོལ་མ་རྣམས་དེ་བཞིན་གཤེགས་པ་རྣམས་ཀྱི་མདུན་དུ་བཞུགས་པར་གྱུར། མིག་གི་སྒོར་ཛཿལས་གཟུགས་རྡོ་རྗེ་མ། རྣ་བའི་སྒོར་ཧཱུྃ་ལས་སྒྲ་རྡོ་རྗེ་མ། སྣའི་སྒོར་བཾ་ལས་དྲི་རྡོ་རྗེ་མ། ལྕེ་རྩེར་ཧོཿལས་རོ་རྡོ་རྗེ་མ། རྟགས་ཀྱི་སྒོར་ཁཾ་ལས་རེག་བྱ་རྡོ་རྗེ་མ། དེ་ལྔ་ཆས་རང་རང་གི་ཐབས་ལ་འཁྱུད་པའོ། །ལག་པ་གཡས་པར་ཧཱུྃ་ལས་རོ་ལངས་མ། གཡོན་པར་ཧཱུྃ་ལས་གཞན་གྱིས་མི་ཐུབ་མ། ཁར་ཧཱུྃ་ལས་ཁྲོ་གཉེར་ཅན་མ། བྷ་གར་ཧཱུྃ་ལས་རལ་གཅིག་མ། དཔུང་པ་གཡས་པར་ཧཱུྃ་ལས་དེ་བཞིན་གཤེགས་པའི་ཡུམ་རྡོ་རྗེ་མ། གཡོན་པར་ཧཱུྃ་ལས་སྣ་ཚོགས་རིན་ཆེན་མ། པུས་མོ་གཡས་པར་ཧཱུྃ་ལས་སྣ་ཚོགས་པདྨ་མ། གཡོན་པར་ཧཱུྃ་ལས་སྣ་ཚོགས་ལས་མ། སྤྱི་གཙུག་ཏུ་ཧཱུྃ་ལས་ནམ་མཁའི་རྡོ་རྗེ་མ། རྐང་མཐིལ་དུ་ཧཱུྃ་ལས་ས་འཛིན་ལྷ་མོ་རྣམས་སོ། །ཁྲོ་མོ་འདི་རྣམས་ཀྱི་སྐུ་མདོག་ཕྱག་མཚན་ནི་རང་རང་གི་ཁྲོ་བོ་དང་འདྲ་བར་ཤེས་པར་བྱའོ། །གཉིས་པ་རྡོ་རྗེ་དང་པདྨ་འདུ་བྱ་བའི་དེ་ཉིད་ནི